哥哥 (歌)

《哥哥》係2010年北京衛視春晚主題曲，由常石磊演唱、作曲，王平久作詞。

簡介 
作詞嘅王平久話《哥哥》呢隻歌嘅靈感係嚟自佢同佢阿哥嘅感情故事。喺王平久眼內，阿哥係佢一把遮，幫到佢遮風擋雨。喺奧運病好之後，佢諗返以前佢阿哥對自己嘅一點一滴。有日，王平久用咗10分鐘發咗140字嘅訊息畀佢阿哥「哥從小我一直問你，為什麼你是哥我是弟，哥你總是那樣嚴厲，為什麼愛我從不放棄……」，於是佢將呢段文字放入歌詞入面。

而演唱嘅常石磊話佢雖然冇任何兄弟姐妹，好多嘢都係自己一個人嚟做，雖然有朋友幫手，但係都好羨慕有兄弟姐妹嘅人。佢話想通過呢隻歌唱畀王平久，唱畀一直幫佢嘅成龍同陳其鋼。

而北京電視台春晚嘅兩位導演咁啱喺親情演唱會出現，佢哋聽完呢隻歌受到打動，仲話「可能每個人都有一個心中的哥哥，兄弟情是不拘於血緣關系的精神依靠和情感寄托」，於是佢哋希望將親情納入2010春晚主題曲，結果呢隻歌成功做咗該年度嘅春晚主題曲。

活動 
喺《哥哥》發佈會上，仲為MV公開收集感動故事。呢隻歌喺發佈後網絡上有唔錯嘅反應，之後常石磊想透過音樂令大家多啲交流，所以佢發起咗「《哥哥》在身邊——50天100場親情音樂馬拉松公益行動」，喺呢50日去100個地方做義唱。佢亦收集咗100個親情故事，徵集咗100張親情相，用博客同微博記錄100場聚會所帶嚟嘅溫暖同感動。

迴響 
佢憑住《哥哥》呼喚親情，引起社會大眾嘅廣泛共鳴，不斷傳遞親情。

翻唱 
《哥哥》群星版：張杰、陳楚生、常石磊、曹軒賓、劉雨潼、方大同、新七小福、李玉剛
張杰，喺湖南衛視《歌手2017》第六期演唱，並攞到嗰集觀眾票選第六名

國語歌
2009年單曲